**Mandat for samarbeidskonstellasjon mellom Det matematisk-naturvitenskapelige fakultet (MN) og Naturhistorisk museum (NHM).**

Prosjekt fellesløsninger innen forskerstøtte er et pågående prosjekt i stadig utvikling. Arbeidsoppgaver og mandatet vil derfor kunne justeres underveis i løpet av prosjektets piloteringsperiode frem til juni 2021.

Samarbeidskonstellasjonen er en del av Prosjekt fellesløsninger innen forskerstøtte, som ble etablert i september 2019, og varer til og med juni 2021. Prosjektet svarer ut flere av tiltaksforslagene i dokumentet [Mobilisering ved UiO for Horisont 2020](https://www.uio.no/om/organisasjon/styret/moter/2018/05-08/mobilisering-ved-uio-for-horisont-2020.pdf).

**Formål**

Samarbeidskonstellasjonen skal bidra til at alle forskere på UiO får tilgang til god forskerstøtte, uavhengig av hvor de er ansatt. Forskningsrådgivere og prosjektøkonomer fra små og store enheter skal i samarbeidskonstellasjonene dele erfaringer og kunnskap, og samarbeide om søknadsveiledning, rapportering og administrativ drift av prosjekter.

De involverte enhetene bidrar med aktive deltakere i samarbeidet, og vil således tjene på samarbeidet i form av informasjonsutveksling og kompetansebygging. Økonomiske kompensasjoner eller internfakturering for arbeid på tvers skal derfor unngås.

**Konstellasjonenes sammensetning**

Konstellasjonen er satt sammen av forskningsrådgivere og prosjektøkonomer fra MN og NHM. I tillegg til samarbeidskonstellasjonen vil MN også samarbeide tettere med MED, for å bygge kompetanse og utveksle erfaringer om den eksternfinansierte virksomheten.

**Felles FANE-nettverk**

En mulighet er at de involverte enhetene oppretter felles FANE-nettverk for forskningsrådgivere og prosjektøkonomer ved enhetene. Prosjektet vil søke å finne en egnet form på nettverkssamarbeidet når det gjelder antall deltakere, møtehyppighet og møteplasser. Det kan for eksempel være aktuelt å dele inn nettverket i mindre, tematiske arbeidsgrupper.

**Arbeidsoppgaver og aktiviteter som kan inngå**

* Samarbeid med ekspertgruppene om felles arrangementer og aktiviteter
* Samarbeid mellom enhetenes prosjektøkonomer om budsjettering og rapportering
* Samarbeid mellom enhetenes forskningsrådgivere om generell forskerstøtte og rutiner knyttet til søknad og drift
* Samarbeid med de andre konstellasjonene der det er relevant

*Avgrensning mot ekspertgruppene*

Samarbeidskonstellasjonene skal primært jobbe med søknads- og driftssamarbeid. Ekspertgruppene bygger kunnskap og bidrar til å utvikle faglig innhold i kurs og seminarer, mens støtteapparatet i samarbeidskonstellasjonene bidrar til gjennomføringen av arrangementene. Erfaringer fra samarbeidskonstellasjonene bør kommuniseres til ekspertgruppene, slik at disse kan bruke erfaringene til kompetansebygging og utvikling av felles praksis.

**Målgrupper**

Primære målgrupper er forskere og forskerstøtteapparatet.

### Rapportering

Fakultetsdirektørene, eller den som fakultetsdirektør gir myndighet, bidrar med å vurdere og styre arbeid, ressursbruk og gevinster, og er i dialog med prosjektleder om dette slik at styringsgruppen kan få oppdatert informasjon om retning og status for samarbeidet.